**Maksātnespējas procesa administratorei**

**/Administrators/**

Paziņošanai e-adresē

**Par maksātnespējas procesa administratores /Administrators/**

**rīcību** **/ "Nosaukums A"/,** **/reģistrācijas numurs/ maksātnespējas procesā**

[1] Ar /tiesas nosaukums/ /datums/ spriedumu lietā /lietas numurs/ pasludināts /"Nosaukums A"/, /reģistrācijas numurs/ (turpmāk – Parādnieks) maksātnespējas process un par Parādnieka maksātnespējas procesa administratori iecelta /Administrators/, /amata apliecības numurs/, (turpmāk – Administratore).

[2] Saskaņā ar Maksātnespējas likuma 173. panta pirmo daļu Maksātnespējas kontroles dienests ir tieslietu ministra pārraudzībā esoša tiešās pārvaldes iestāde, kas normatīvajos aktos noteiktās kompetences ietvaros īsteno valsts politiku tiesiskās aizsardzības procesa un maksātnespējas procesa jautājumos, aizsargā darbinieku intereses viņu darba devēja maksātnespējas gadījumā un likumā noteiktajā kārtībā īsteno valsts un sabiedrības interešu aizsardzību tiesiskās aizsardzības procesa un maksātnespējas procesa jautājumos.

Lai īstenotu likumā paredzētās funkcijas, Maksātnespējas kontroles dienests veic Maksātnespējas likuma 174.1 pantā noteiktos uzdevumus, tostarp maksātnespējas procesa administratoru uzraudzību.

Pamatojoties uz Maksātnespējas likuma 174.1panta 1. punktu, Maksātnespējas kontroles dienests 2024. gada /datums/ veica klātienes tematisko pārbaudi par Parādnieka mantas pārņemšanu, uzglabāšanu un pārdošanu (turpmāk – Pārbaude) Parādnieka maksātnespējas procesā, kuras ietvaros konstatēti turpmāk norādītie faktiskie apstākļi, kas ietekmējuši Parādnieka maksātnespējas procesa efektīvu un likumīgu norisi.

**[3] Par Administratores rīcību, nenodrošinot /traktora nosaukums/, /valsts reģistrācijas numurs/ (turpmāk – Traktors) potenciālos pircējus ar pilnīgu un objektīvu informāciju par tā izmantošanu un aktuālo stāvokli uz pārdošanas brīdi, kā arī nodošanu pircējam nepilnā komplektācijā, konstatēti turpmāk minētie apstākļi.**

[3.1] No Elektroniskajā maksātnespējas uzskaites sistēmā (turpmāk – EMUS) pieejamās informācijas izriet, ka saskaņā ar Administratores 2023. gada 18. oktobra rīkojumu laika posmā no 2023. gada 30. oktobra līdz 23. novembrim tika veikta Parādnieka pamatlīdzekļu un krājumu inventarizācija, par ko 2023. gada 28. novembrī tika sagatavots akts (inventarizācijas saraksti). Atbilstoši inventarizācijas sarakstu datiem daļa no Parādnieka pamatlīdzekļiem (arī Traktors) atradās lietošanā pie trešās personas (uzņēmums) saskaņā ar 2023. gada 9. jūnija specializēto transportlīdzekļu nomas līgumu, kas tika turpināts pēc maksātnespējas procesa pasludināšanas.

2023. gada 5. decembrī Administratore ir sagatavojusi Parādnieka mantas pārdošanas plānu, kurā norādīts, ka saskaņā ar VAS "Ceļu satiksmes drošības direkcija" uzturētā transportlīdzekļu un to vadītāju valsts reģistra datiem Parādnieka īpašumā, cita starpā, bija reģistrētas 59 traktortehnikas un tās piekabju vienības (Traktors norādīts plāna 2. pielikumā). Šo Parādnieka neieķīlāto mantu bija paredzēts pārdot izsolē vai bez tās. Parādnieka mantas novērtējumu bija paredzēts veikt pēc sertificētā vērtētāja atskaites saņemšanas.

2023. gada 8. decembrī sertificēts vērtētājs /SIA "Nosaukums B"/ ir veicis Parādniekam piederošās ceļu būves tehnikas, traktortehnikas un speciālo piekabju apskati un 2024. gada 20. februārī sagatavojis šis tehnikas vērtības aprēķināšanu uz 2024. gada 15. februāri (turpmāk – Novērtējums). Novērtējumā bija iekļauti dati par Traktoru, norādot to stāvokli un raksturlielumus uz apskates brīdi, tai skaitā papildaprīkojumu: frontālā uzkabe – lāpsta un ielu kaisīšanas aprīkojums (turpmāk – Papildaprīkojums), kas tika fiksēts arī Traktora fotogrāfijās.

2024. gada 6. martā, ņemot vērā Novērtējumā iekļauto informāciju, Administratore sagatavoja Parādnieka mantas pārdošanas plāna grozījumus. Traktors ir norādīts minētā plāna [1.2.5.] punktā, tai skaitā norādot Papildaprīkojumu.

2024. gada 30. aprīlī Administratore izziņoja Traktora izsoli. Izsoles sludinājumam tika pievienots Novērtējums.

Izsole noslēdzās 2024. gada 30. maijā un 2024. gada 6. jūnijā Traktors tika nodots izsoles uzvarētājam – /Sabiedrībai ar ierobežotu atbildību "Nosaukums C"/ (turpmāk – Pircējs). Traktora pieņemšanas – nodošanas aktu parakstīja Administratores pilnvarotā persona – Parādnieka pārstāvis un Pircēja pārstāvis. Akts ir sagatavots datordrukā, bet tajā ir izdarītas rokraksta piezīmes par motorstundu skaitu un Traktora stāvokli: "[..] *sludinājumā 6744, šodien 7375,3 [..]* *stāvoklis* *slikts, nav lāpstas, nav atsaites priekšā un aizmugurē, riepas nodilušas, ar plaisām, jūgvārpstas vadības svira iestrēgusi [..]*"*.*

2024. gada 20. jūnijā Pircējs ir iesniedzis Administratorei pretenziju par izsolē iegādātā Traktora stāvokļa un komplektācijas neatbilstību izsoles sludinājumā un tā pielikumā esošā novērtējumā norādītajam. Pretenzijā tika aprakstīti defekti un nepilnības, kas norādīti Traktora pieņemšanas – nodošanas aktā.

2024. gada 27. jūnijā Administratore ir noraidījusi Pircēja pretenziju norādot, ka izsoles sludinājumā bija izziņota Traktora pārdošana un sludinājumā netika sniegta informācija par Traktora komplektāciju, stāvokli, motorstundu skaitu, defektu neesamību, riepu stāvokli utt. Sludinājuma pielikums (Novērtējums) bija domāts tikai, lai nodrošinātu interesentiem iespēju gūt pirmšķietamu priekšstatu par izsolāmo mantu. Par Traktora aktuālo stāvokli pircējiem būtu jāpārliecinās pašiem, apskatot mantu dabā. Traktora lāpsta atrodas Parādnieka teritorijā – /adrese/.

[3.2] Pārbaudes laikā Administratore apstiprināja, ka atsevišķas Parādnieka kustamās mantas vienības (arī Traktors) un nekustamie īpašumi līdz maksātnespējas procesa pasludināšanas brīdim bija iznomāti un atradās pie nomniekiem. Iznomātās Parādnieka mantas (arī Traktora) stāvokļa nepasliktināšanās un vērtības saglabāšana tika nodrošināta ar noslēgtā līguma nosacījumiem atbilstoši normālai komercpraksei. Papildus pasākumi iznomātās tehnikas apsekošanai, kontrolei par tās tehnisko stāvokli, komplektāciju un izmantošanas režīmu nomas laikā netika veikti.

Iznomātās Parādnieka mantas (arī Traktora) pārvērtēšana un stāvokļa pārbaude pēc iznomāšanas un pirms nodošanas pircējiem netika veikta. Parādnieka mantas (arī Traktora) sastāvs un komplektācija uz pārdošanas brīdi netika mainīta un atbilst Novērtējumā norādītajam.

Pircēja iesniegtā pretenzija par Traktora tehnisko stāvokli un komplektāciju ir nepamatota.

[3.3] Maksātnespējas kontroles dienesta rīcībā ir šādi ar Traktora pārdošanu un nodošanu Pircējam saistītie dokumenti:

1. 2023. gada 9. jūnija specializēto transportlīdzekļu nomas līgums starp Parādnieku un /SIA "Nosaukums D"/, /reģ. numurs/. Saskaņā ar līgumu tehniku nodod un pieņem ar aktu. Tehnika tiek iznomāta uz nomnieka pieprasījumā norādīto laiku komplektā ar nepieciešamo inventāru. Iznomātos transportlīdzekļus jāatgriež ne sliktākā tehniskā stāvoklī, izņemot dabisko nolietojumu. Remontu par saviem līdzekļiem nodrošina iznomātājs;
2. 2024. gada 20. februāra Novērtējums;
3. 2024. gada 13. marta Administratores pilnvara Parādnieka pārstāvim veikt visas nepieciešamas darbības Parādnieka kustamās mantas nodošanai pircējiem, tai skaitā parakstīt pieņemšanas – nodošanas aktus;
4. 2024. gada 31. maija izsoles akts;
5. 2024. gada 6. jūnija Traktora pieņemšanas – nodošanas akts;
6. 2024. gada 20. jūnija Pircēja pretenzija Administratorei;
7. 2024. gada 27. jūnija Administratores atbilde uz Pircēja pretenziju.

[3.4] No Pārbaudē iegūtās informācijas konstatējams, ka laika posmā no Traktora apskates un novērtēšanas (2023. gada 8. decembrī) līdz tā nodošanai pircējam (2024. gada 6. jūnijā) Traktors atradās pie nomnieka un tika ekspluatēts. Minētais fakts netika atspoguļots izsoles sludinājumā. Izsoles sludinājumam tika pievienots Novērtējums. Traktora faktiskais stāvoklis atšķīrās no Novērtējuma norādītā, jo pēc apskates un novērtēšanas tika turpināta Traktora iznomāšana un ekspluatācija. Administratore nav brīdinājusi potenciālos Traktora pircējus par Novērtējumā iekļautās informācijas izmantošanas ierobežojumiem. Traktora Pircējam netika nodots Novērtējumā un Parādnieka mantas pārdošanas plānā norādītais Papildaprīkojums. Administratore noraidīja Pircēja pretenzijas par traktora stāvokļa neatbilstību Novērtējumam un nepilnu komplektāciju nodošanas brīdī, uzskatot, ka papildaprīkojums nebija norādīts izsoles sludinājuma tekstā, bet Traktora faktiskā stāvokļa un komplektācijas izvērtēšana pirms iegādes un pārņemšanas ir paša Pircēja atbildība.

 **[4] Izvērtējot Maksātnespējas kontroles dienesta rīcībā esošo informāciju, Administratores sniegtos paskaidrojumus un EMUS pieejamo informāciju, secināms turpmāk minētais.**

[4.1] Saskaņā ar Maksātnespējas likuma 26. panta otro daļu maksātnespējas procesa administrators nodrošina efektīvu un likumīgu juridiskās personas maksātnespējas procesa norisi un mērķu sasniegšanu. Lai nodrošinātu uzticamību, informācijai par procesu ir jābūt pieejamai visām procesā iesaistītajām personām, tādējādi veicinot šo personu interešu ievērošanu un procesa mērķu sasniegšanu (Maksātnespējas likuma 6. panta 7. punkts).

Maksātnespējas likuma 115. panta pirmā daļa noteic, ja parādnieka manta tiek pārdota izsolē, tās izsole izdarāma un īpašuma tiesības nostiprināmas uz ieguvēja vārda saskaņā ar Civilprocesa likuma noteikumiem par mantas pārdošanu piespiestā izsolē.

Savukārt no Civilprocesa likuma 584. panta otrās daļas izriet, ka sludinājumā par kustamās mantas izsoli, cita starpā, norāda pārdodamo lietu un tās novērtējumu.

Izsoles sludinājumā Administratore ir norādījusi Traktora nosaukumu, modeli, izlaiduma gadu un valsts reģistrācijas numuru, kā arī viņas noteikto sākuma cenu. Sludinājumam tika pievienots Novērtējums, kas sniedza potenciāliem pircējiem papildus informāciju par Traktoru, konkretizējot un detalizējot informāciju par pārdodamo lietu.

Administratores sniegtie paskaidrojumi, ka izsolē saskaņā ar sludinājumu ir pārdots tikai Traktors, ir pretrunā ar sniegtajām ziņām, ka Parādnieka mantas (arī Traktora) sastāvs un komplektācija uz pārdošanas brīdi netika mainīta un atbilst Novērtējumā norādītajam.

Norobežojoties no strīda par izsoles tiesiskumu izšķiršanas, secināms, ka Administratore, uzskatot, ka tiek pārdots tikai Traktors, nav informējusi potenciālos pircējus, ka izsoles sludinājumam pievienotais Novērtējums nav izmantojams pilnā apjomā (*"[..]pievienots [..], lai nodrošinātu interesentiem iespēju gūt pirmšķietamu priekšstatu par izsolāmo mantu [..]*"[[1]](#footnote-1)).

Ņemot vērā maksātnespējas procesā iesaistītās personas tiesības savu interešu ievērošanai iegūt informāciju par procesu, potenciālajam Traktora pircējam būtu jāsaņem pilnīgu informāciju par pārdoto mantu, tai skaitā par jebkādam izmaiņām, kas veiktas ar šo mantu pirms vai pārdošanas procesā, it īpaši, ja mantas faktiskais stāvoklis atšķiras no apraksta, kas iekļauts dokumentos, kas tiek uzrādīti (publicēti) mantas pārdošanas procesā. Pircējam bija tiesības paļauties un atsaukties uz visu Novērtējumā iekļauto informāciju, tai skaitā par Traktora stāvokli, raksturlielumiem un komplektāciju.

Īstenojot piespiestu izsoli, administratoram ir pienākums sagatavot nepieciešamo dokumentāciju tā, lai potenciālais pircējs gūst pēc iespējas pilnīgāku skaidrību par pārdodamās mantas sastāvu, kvalitāti un citām būtiskām mantas īpašībām[[2]](#footnote-2).

Atbilstoši Civillikuma 1440. pantam, lai tiesisks darījums būtu spēkā, nepietiek ar to vien, ka tā dalībnieki izteic savu gribu, bet ir vēl vajadzīgs, lai šī griba būtu radusies brīvi – bez maldības, viltus vai spaidiem. Saskaņā ar Civillikuma 1441. pantu, maldība var rasties vai nu no tam, ka pavisam trūkst ziņu, vai ka ir tikai nepietiekošas ziņas par kādiem faktiskiem apstākļiem.

No iepriekš minētā izriet, ka pircēji var paļauties, ka sludinājumā par kustamās mantas izsoli informācija par pārdodamo lietu ir pilnīga, korekta un pietiekama. Tas attiecināms arī uz sludinājuma pielikumiem. Ja pircējam trūkst informācijas par kādiem būtiskiem faktiskiem apstākļiem, kas var ietekmēt lēmuma pieņemšanu par darījuma noslēgšanu, nevar uzskatīt, ka pircēja griba noslēgt darījumu būtu radusies brīvi.

Administratorei bija jānodrošina potenciālie pircēji par faktiem, kas ietekmē pārdošanai paredzētās Parādnieka mantas stāvokli. Administratores arguments, ka Pircējam būtu pašam jāiegūst informācija par Traktora aktuālo stāvokli, veicot preces apskati dabā, nav pamatots, jo tikai ar apskati nav iespējams iegūt informāciju par Traktora iznomāšanu un ekspluatāciju pirms un pēc apskates, kā arī iegūt objektīvu priekšstatu par faktoriem, kuri ietekmē Traktora stāvokli turpinātās ekspluatācijas laikā, kā arī citām darbībām, ko Administratore veikusi vai plāno veikt pirms Traktors nonāks Pircēja valdījumā. No minētā izriet, ka sludinājumā ir jābūt norādītai pilnīgai un patiesai informācijai par pārdodamo lietu. Turklāt pircējam ir tiesības, nevis pienākums pārdodamo lietu apskatīt (Civilprocesa likuma 584. panta sestā daļa).

Ņemot vērā visu iepriekš minēto, secināms, ka Administratore, nenodrošinot izsoles dalībniekus ar būtisku informāciju par pārdoto mantu (Traktora turpināto iznomāšanu un izsoles sludinājumam pievienotā Novērtējuma izmantošanas ierobežojumiem), nav nodrošinājusi Maksātnespējas likuma 6. panta 7. punktā norādīto juridiskās personas maksātnespējas procesa atklātības principu tiktāl, ciktāl tas attiecās uz mantas pārdošanas procesu.

[4.2] Likumīgas un efektīvas parādnieka maksātnespējas procesa norises nodrošināšana atbilstoši normatīvajiem aktiem un administratora sagatavotajiem dokumentiem ir administratores atbildība (Maksātnespējas likuma 26. panta otrā daļa).

Saskaņā ar Maksātnespējas likuma 111. pantu administrators divu mēnešu laikā no juridiskās personas maksātnespējas procesa pasludināšanas dienas sastāda parādnieka mantas pārdošanas plānu.

Parādnieka mantas pārdošanas plānā administrators iekļauj neieķīlātās parādnieka mantas sarakstu un novērtējumu (Maksātnespējas likuma 113. panta pirmās daļas 1. un 2. punkts).

Savukārt no Maksātnespējas likuma 113. panta septītās daļas izriet, ja nav iespējama parādnieka mantas pārdošanas plāna izpilde, administrators nekavējoties informē par to kreditorus, nosūtot precizēto parādnieka mantas pārdošanas plānu.

Atbilstoši Parādnieka mantas pārdošanas plānam 2024. gada 6. marta redakcijā, kas sagatavots sakarā ar Novērtējuma saņemšanu un ņemot vērā tajā ietverto informāciju par Parādnieka mantu, Traktoru tika paredzēts pārdot ar Papildaprīkojumu.

EMUS nesatur informāciju par Parādnieka mantas pārdošanas plāna grozījumu sagatavošanu, kas skar Traktora Papildaprīkojuma izslēgšanu no plāna vai pārdošanu atsevišķi no Traktora. Pārbaudes ietvaros Administratore apstiprināja, ka Parādnieka mantas (arī Traktora) sastāvs un komplektācija uz pārdošanas brīdi netika mainīta un atbilst Novērtējumā norādītajam.

No iepriekš minētajiem faktiskajiem un tiesiskajiem apstākļiem pirmšķietami izriet, ka Administratore bija jānodod Pircējam Traktoru Parādnieka mantas pārdošanas plāna 2024. gada 6. marta redakcijā un Novērtējumā norādītajā komplektācijā – ar Papildaprīkojumu.

Saskaņā ar Administratores skaidrojumiem Pircējam[[3]](#footnote-3) izsolē ir pārdots Traktors bez Papildaprīkojuma. Ņemot vērā minēto secināms, ka Administratore, pārdodot Traktoru bez Papildaprīkojuma, ir rīkojusies neatbilstoši mantas pārdošanas plānam 2024. gada 6. marta redakcijā. Mantas pārdošana parādnieka maksātnespējas procesā noris tikai saskaņā ar administratora izstrādāto un kreditoru saskaņoto mantas pārdošanas plānu un jebkādas atkāpes no tā nav pieļaujamas.[[4]](#footnote-4)

Līdz ar to Administratore nav ievērojusi Maksātnespējas likuma 113. panta septītās daļas prasības. Administratorei, uzskatot, ka izsolē ir pārdots Traktors bez Papildaprīkojuma, ir pienākums veikt attiecīgus grozījumus Parādnieka mantas pārdošanas plānā un informēt par to kreditorus. Tāpat Administratorei ir pienākums informēt kreditorus par Papildaprīkojuma vērtību, atrašanās vietu un plānoto pārdošanas veidu.

Vienlaikus Maksātnespējas kontroles dienests vērš uzmanību, ka atbilstoši Maksātnespējas likuma 94. panta trešajai daļai persona, kuras vainas dēļ trešajām personām piederošā manta ir atsavināta, atlīdzina šīs mantas vērtību.

Ievērojot minēto, Administratorei ir jārīkojas, lai novērstu šajā lēmumā secināto pretrunu Administratores sniegtajos paskaidrojumos par Traktoru un tā Papildaprīkojumu, un attiecīgi jānovērš pārkāpumi.

[5] Izvērtējot iepriekš izklāstīto un pamatojoties uz norādītajām tiesību normām, kā arī Maksātnespējas likuma 174.1 panta 1. punktu un 175. panta pirmās daļas 2. punktu,

**NOLĒMU:**

**Atzīt,** ka maksātnespējas procesa administratore /Administrators/, /amata apliecības numurs/, / "Nosaukums A"/, /reģistrācijas numurs/, maksātnespējas procesā:

1) nenodrošinot potenciālos izsoles dalībniekus ar informāciju par traktora iznomāšanu (ekspluatāciju) no novērtēšanas līdz nodošanas brīdim mantas ieguvējam, kā arī izsoles sludinājumam pievienotā novērtējumā iekļautās informācijas izmantošanas ierobežojumiem daļā par traktora stāvokli un raksturlielumiem, nav nodrošinājusi Maksātnespējas likuma 6. panta 7. punktā norādīto maksātnespējas procesa atklātības principu;

2) neveicot traktora pārdošanu atbilstoši mantas pārdošanas plānam 2024. gada 6. marta redakcijā, nav ievērojusi Maksātnespējas likuma 113. panta septītās daļas prasības.

**Uzlikt** maksātnespējas procesa administratorei /Administrators/ tiesisko pienākumu **līdz 2025. gada 24. februārim** sniegt kreditoriem un Maksātnespējas kontroles dienestam informāciju par turpmāk plānoto rīcību saistībā ar papildaprīkojumu.

Lēmumu var pārsūdzēt /tiesas nosaukums/ mēneša laikā no lēmuma saņemšanas dienas. Sūdzības iesniegšana tiesā neaptur Maksātnespējas kontroles dienesta lēmuma darbību.

Direktore I. Šteina

DOKUMENTS IR PARAKSTĪTS AR DROŠU ELEKTRONISKO PARAKSTU

1. Administratores 27.06.2024. atbilde uz Pircēja pretenziju (/EMUS numurs/). [↑](#footnote-ref-1)
2. Informatīvais materiāls efektīvai rīcībai ar parādnieka mantu.

Pieejams: https://www.mkd.gov.lv/sites/mkd/files/media\_file/inform.materials-efekt.rivibai-par-paradnieka-mantu\_0.pdf. [↑](#footnote-ref-2)
3. Administratores 27.06.2024. atbilde uz Pircēja pretenziju (/EMUS numurs/). [↑](#footnote-ref-3)
4. Maksātnespējas kontroles dienesta informatīvais materiāls efektīvai rīcībai ar parādnieka mantu. 6. lpp. Pieejams: https://www.mkd.gov.lv/lv/informativie-materiali [↑](#footnote-ref-4)